Γλυκό μου παιδί,

Έχουμε καιρό να συναντηθούμε αλλά ελπίζω να βρεθούμε σύντομα και πάλι μαζί. Στη δική μας τάξη μάθαμε ότι σημασία έχει να κάνουμε όνειρα, μικρά και μεγάλα και αυτό θέλω να συνεχίζεις να κάνεις. Με τα χρωματιστά σου μολύβια θέλω να μου ζωγραφίσεις τα όνειρά σου... αυτά τα όνειρα θα γίνουν μια αγκαλιά και  θα ενώσουν τις καρδιές μας. Έτσι, και στο σπίτι κάνουμε αγκαλιές και όνειρα, παίζουμε πολύ, σεβόμαστε, αγαπάμε με όλη μας τη ψυχή και ποτέ μα ποτέ δεν εγκαταλείπουμε το φίλο μας, τον αδερφό μας, τον άνθρωπο που μας χρειάζεται.

*Συνέχισε να είσαι δυνατό, μπορείς να το κάνεις και είμαι περήφανη για σένα.*

Είναι σημαντικό να ακολουθείς ένα καθημερινό πρόγραμμα, να κοιμάσαι και να τρέφεσαι σωστά. Είναι απαραίτητο μαζί με τη μελέτη σου να κάνεις πράγματα που σε ευχαριστούν και σε διασκεδάζουν. Αν σου αρέσει μπορείς να δεις μια ταινία ή να γίνεις σκηνοθέτης και να αυτοσχεδιάσεις το δικό σου θεατρικό έργο. Μπορείς να γράψεις σημειώματα ο ένας στον άλλο μέσα στο σπίτι ή να χαρίσεις την αγαπημένη σου ζωγραφιά σε κάποιον. Επίσης, έχεις τη δυνατότητα να παίξεις επιτραπέζια παιχνίδια ή να μιλήσεις με τους φίλους σου μέσω βιντεοκλίσης. Επιπλέον, έχεις την επιλογή να ακούσεις μουσική, να χορέψεις ή να τραγουδήσεις. Ακόμη, να ζωγραφίσεις πορτρέτα του εαυτού σου ή των δικών σου ανθρώπων. Συμπληρωματικά, μπορείς να παρακολουθείς, να βρεις  και να σχεδιάσεις τα σχήματα των σύννεφων ή και να παίξεις παιχνίδια ενίσχυσης του μυαλού π.χ. μνήμης. Μπορείς ακόμη, να μοιράσεις εβδομαδιαία τις δουλειές του σπιτιού και να μάθεις τα χρήματα. Αλλά και να φτιάξεις πρωινές και βραδινές ρουτίνες όπως να φτιάξεις το πρωινό γεύμα ή να διαβάσεις ένα παραμύθι και να μάθεις την ώρα. Τέλος, φτιάξε μια λίστα με αντικείμενα και ανθρώπους που αγαπάτε και μια επιπλέον λίστα για όλα αυτά τα πράγματα που θέλεις να κάνουμε όταν θα συναντηθούμε. Αν και είμαι μακριά σου, να ξέρεις πως ένα κομμάτι από την καρδιά μου το έχω αφήσει σε σένα για να σε προστατεύει και να σε σκέφτεται.

Με αγάπη

Η δασκάλα σου Ιωάννα Ρίννη